Mzungu mweusi

MZUNGU MWEUSI.

Afrika nchi ya amani,iliyoumbwa na kupambwa kwa uzuri wa
ramani,wanyama,madini,majabali,maziwa,fuo za bahari,mimea na vingi vya
thamani.Uzuri usiosahaulika ulilipendezesha bara Afrika.Lakini umekuwa
adimu machoni imebaki simulizi kwenye makanwa ya vikongwe au
waliojaaliwa kuisoma historia ya bara hili adhimu.Kwani yote bado
yangalipo lakini si ya mwafrika tena.Ilikuwa riziki ya mtu mikononi mwa
mtu,natuamini hvyo tu!

Hii imesababishwa na muafrika mwenyewe kubeba kila kilichompendezea
machoni kutoka kwa wageni wake.Akaanza kufuata amri za rununu na
runinga.Akavuliwa hando na kuvalishwa sketi iliyomuonesha viungo
vyake,nusu uchi nusu balaa.Akapewa kioo na kukieka ukutani ili kila siku
ajipambe na kukaa kitako kama malikia.Naye pengine tuseme akawa
mzungu,ila tumuite mzungu mweusi.Hatimae Akasahau jembe,panga na
kuijenga Afrika ndiyo mambo yaliyomfanya kuishi salama salimini katika
ulimwengu huu.Baada ya kupewa elimu ya karatasi akasahau Kula ni shamba
na kukimbilia shule kwa kuamini kuwa kula ni shahada.Uzembe ulioje wa
Mwafrika.

Mwafrika akaamua aichimbe ardhi iliyokuwa tambarare bila kujua alikuwa
akimjengea jirani ardhi yake huko alikotoka,ardhi ya anayechimba
ikabakia kuwa shimo la upweke na udhalilidhaji anaoishi ndani yake hadi
leo na pengine hata kesho na milele kama asiposhtuka na kuliwazia
hilo.Majani chai na kahawa alime akauzie kwa mgeni wake,kwani ana amini
kuwa huko ndiko liliko soko kuu la bidhaa zake ilhali hajawahi hata
kukanyaga soko hilo.Karafuu akalima,akavuna, akakausha kwa muda mrefu wa
shida na kutaabika. Baadae bei ya kuipeleka sokoni kuiuza bidhaa hiyo ni
ya kuvunja moyo,ila anapouziwa bidhaa zake hizo huuziwa kwa bei ya
kushtua na asiyoweza kuimudu.Ila amshtakie nani na alisahau mwenyewe
kuwa asiyejuwa maana haambiwi maana.

Muda ukapita kwa kasi kama risasi,huku mwafrika bado akiliwazia Jambo la
bidhaa zake hizo.Mshahara uliokuwa mkia wa mbuzi,ulifanya mahitaji yake
kutotimia.Mgeni akamkopesha pesa lufufu ambazo hakujua zilitoka
kwake.Akatumia bila kufikiri njia ya kulipa deni Hilo.Ghagla alianza
kudaiwa,na kwa kuwa hakujiandaa kuziba ufa,ukuta ukabomoka.Maskini mali
yake ikachukuliwa na kuwa milki ya mwenye kumdai,akabaki hana nguvu wala
uwezo wa kujitoa ndani ya shimo alilojichimbia mwenyewe.Ukawa mwiba wa
kujidunga usiostahili pole.

Baada ya muda wote huo wa kuvurugwa akili na kuvurugiwa mali yake
akafanywa kifaa cha majaribio. Dawa zilizotengezwa kwa kujaribu kutibu
maradhi sugu na yalioitikisa dunia na vilivyomo ndani yake zikakosa
mahala pa majaribio bora akaegemezewa mzungu mweusi.Kwani iliaminika
hakutoa mchango wowote katika kushughulikia utafiti wa tiba
hizo.Wamesahau kuwa asili ya dawa hizo ni nguvu ya mzungu mweusi
aliyechanika kwenye mpini kabla ya kupokwa ardhi yake na kuwa chini ya
mgeni wake.

Mwafrika akaisahau imani yake kuwa kifo ni njia ya kila mmoja kuipitia
na mlango wa kila mmoja kuingilia kwenye uhai na uzima wa milele.
Akasahau umoja ni nguvu na utengano ni udhaifu,akabadili dini na kuyaona
yote yaliyofanywa hapo jadi ni upotevu.Akazizika mila na desturi kwenye
kaburi la sahau akaikumbatia dini mpya ya mgeni ambayo mpaka sasa
imemuacha njia panda.Akabadili dhahabu vitabu vya imani.Akasahau
mashujaa wake,akaisahau historia na mengi Kwa kuwa fikra zake
zilikamatwa na vitabu hivyo.Akaanza kuwaza nani mwema Nani muovu.Baadae
akapewa karatasi akaambiwa aipe jina ‘pesa’. Hakukumbuka vya bure vina
madhara.Akateswa Kwa kutafuta pesa na kukosa furaha aliyoahidiwa kuipata
kutokana na pesa.

Tamaa mbele mauti nyuma.Baada ya wanaoliongoza bara la mzungu mweusi
kuiona faida binafsi,wakashadidia majaribio ya dawa hizo
zisizojulikaniwa madhara yake kwa mwana wa adamu.Mapote mawili
yakadhihiri.La Kwanza waliounga mkono majaribio ya dawa hizo na la pili
waliopinga na kulaani vikali kitendo hicho walichokiona kukosa
mustakabali mwema kwao.Punde wakabaki wameduwaa,waliotumia dawa kungoja
wasiotumia waathirike, na wasiotumia,kungoja waliotumia waathirike.Akili
ya mzungu mweusi ikaacha kufkiria yote yake na kushughulika na nani
Kwanza?Aliyetumia na ambaye hakutumia?Nasi tuendelee kusubiri tukisahau
yote yetu.Huku Afrika ikizama na kudidimia.